KIRJALLINEN KYSYMYS P-2748/00

esittäjä(t): Luisa Morgantini (GUE/NGL) komissiolle

(2. elokuuta 2000)

Aihe: EY:n ja Israelin välisen sopimuksen rikkominen

Vuonna 1998 Israel vahvisti Euroopan komissiolle, että maan virallisena linjana ja vakiintuneena käytäntönä on ilmoittaa Israelin vuonna 1967 miehittämillä alueilla sijaitsevissa siirtokunnissa kokonaan valmistettujen tai suureksi osaksi jalostettujen tuotteiden alkuperämaaksi Israel. Euroopan parlamentin täysistunnossa keskusteltiin 2. maaliskuuta EY:n ja Israelin kauppasopimuksen rikkomisesta,

minkä johdosta Israelin EY-edustusto toisti mainitun kannan julkisesti. Edustusto ilmoitti, että EY:n ja Israelin välisissä sopimuksissa ei missään kohtaa määritellä Israelin valtion rajoja ja että Israel määrittelee aluekysymyksensä oman lainsäädäntönsä mukaisesti ja antaa tuotteiden alkuperätodistukset sen perusteella. Kuten toukokuussa 1998 annetussa komission tiedonannossa(1) todettiin, Israelin kansallisessa lainsäädännössä Israelin alueeseen on liitetty huomattavia osia vuonna 1967 miehitetyistä alueista, määrätään israelilaisten siirtokuntien perustamisesta ja sisällytetään miehitysalueet Israelin kansainvälistä kauppaa koskevan toimivallan piiriin. Kansainvälinen yhteisö (Euroopan unioni ja kaikki jäsenvaltiot mukaan lukien) pitää alueiden liittämistä ja siirtokuntien perustamista koskevaa Israelin linjaa ja sen toteuttamisen pohjana olevaa Israelin lainsäädäntöä kansainvälisen oikeuden selkeänä ja vakavana rikkomisena.

Komissio ilmoitti parlamentille maaliskuussa, että Israelin tulkinta sopimusten alueellisista klausuuleista ei vastannut yhteisön käsitystä. Huhtikuussa komissio päätti kuitenkin ratifioida Israelin kanssa uuden assosiointisopimuksen, johon sisältyy sama klausuuli. Antaako tämä sopimus nykyisessä muodossaan Israelille mahdollisuuden pitää yllä sopimusvaraisia kauppasuhteita yhteisöön sellaisella tavalla, joka rikkoo Israelia ja yhteisön jäsenvaltioita sitovia keskeisimpiä kansainvälisen oikeuden määräyksiä, kuten Israel väittää? Olisiko tällaisen sopimuksen tekeminen sopusoinnussa Euroopan unionista tehdyn sopimuksen (Amsterdam) 3 artiklan 2 kohdan kanssa, kun otetaan huomioon Euroopan unionin vakiintunut linja kansainvälisen oikeuden ja erityisesti vuonna 1949 tehdyn neljännen Geneven yleissopimuksen noudattamisessa?

(1) SEC(98) 695 lopullinen.

Christopher Pattenin komission puolesta antama yhteinen vastaus kirjallisiin kysymyksiin P-2748/00 ja P-2786/00

(18. syyskuuta 2000)

Eurooppalaisille tuojille osoitettu ilmoitus on yhä voimassa, koska uutta ilmoitusta sen voimassaolon päättymisestä ei ole julkaistu. Israelin viranomaiset ovat toteuttaneet tarvittavat toimenpiteet hallinnollisen yhteistyön mahdollistamiseksi, mutta maantieteellistä soveltamisalaa koskeva kysymys on yhä ratkaisematta, mistä syystä edellä mainittu ilmoitus on yhä voimassa.

Komissio ei ole tehnyt päätöstä saattaa Euroopan yhteisön ja Israelin assosiaatiosopimus voimaan, vaan sen voimaantulo johtuu sekä Euroopan parlamentissa (29. helmikuuta 1996) että jäsenvaltioiden kansallisissa parlamenteissa päätökseen saatetusta ratifiointimenettelystä.

Komissio vahvistaa, että EuroVälimeri-sopimusta assosiaation perustamisesta Euroopan yhteisöjen ja niiden jäsenvaltioiden sekä Israelin välillä sovelletaan jäsenvaltioiden alueeseen ja Israelin valtion alueeseen.

Komissio ilmoittaa arvoisalle parlamentin jäsenelle, että 13. kesäkuuta 2000 kokoontuneessa ensimmäisessä assosiaationeuvostossa sekä EU:n puheenjohtajavaltio että komissio ilmaisivat EU:n sitoutumisen noudattamaan Israelin kanssa tehdyn assosiaatiosopimuksen maantieteellistä soveltamisalaa.